ДУА “НПК Забалацкія яслі-сад-сярэдняя школа”

**Фальклорнае свята**

**“Забалацкі кірмаш”**

Падрыхтавалі і правялі вучні 7-ых класаў

і класныя кіраўнікі Міхайлава Я.Я. і Цыбулька Г.Ч.

аг. Забалаць, 2017

**Дзеючыя асобы:**

**1 вядучы:** Русялевіч Уладзіслаў

**2 вядучы:** Мінгілевіч Анастасія

**Сымон з жонкай:** Пышынскі Уладзімір і Валавіцкая Анастасія

**Дзядуля:** Чурсінаў Мікалай

**1 гандляр і 2 гандляр:** Федасевіч Вікторыя

**3 гандляр:** Лышчык Юлія

**4 гандляр:** Радзюль Дзмітрый

**5 гандляр:** Сымановіч Ілья

**6 гандляр:** Ляўковіч Валерыя

**7 гандляр:** Грышэль Вадзім

**8 гандляр:** Ашыхміна Соня

**Дзяўчаты:** Вярцінская Анастасія, Мікуць Паліна, Вадэйка Юлія

**Лявон і Лявоніха:** Врублеўскі Яўген і Врублеўская Віялета

**ДЗЯЎЧЫНА 3 ЛАТКОМ:** Макіцкая Яўгенія

**Несцерка:** Розмысл Арцём

**Цыган:** Вадэйка Віктар

**Цыганкі:** Карыцкая Патрысія, Сіповіч Ірына

**Баба Марыля:** Кіндар Кацярына

**1 хлопец і 2 хлопец:** Курыла Арцём

Зала ўпрыгожана ў беларускім стылі. За сталамі гандляры з таварам.

**Пад музыку выходзяць вядучыя:**

**1 ВЯДУЧЫ**. Што за люд у нас сабраўся

-Нібы пляц шырэй раздаўся.   
**2 ВЯДУЧЫ**. Сонца яркае ўстае,

На кірмаш народ ідзе.

Надышоў вясёлы час,

Завітаў кірмаш да нас.

**1 ВЯДУЧЫ.** Усіх, хто не ленаваўся,

Добра справаю займаўся

I не траціў марна час,

Запрашаем на кірмаш!

**2 ВЯДУЧЫ.** Гэй, музыкі, дружна грайце

I кірмаш наш адкрывайце!

**(песня «Прывітальная”)**

**1 ВЯДУЧЫ.** Вельмі добра вы песню праспявалі. Зараз пойдзем у Забалаць на кірмаш, там мы шмат чаго цікавага ўбачым. Запрашаем усіх на кірмаш.

**2 ВЯДУЧЫ.** Тут вы зможаце на другіх паглядзець і сябе паказаць. На кірмашы тавары на любы густ. І кожны знойдзе тое, што яму патрэбна, а таксама збудзе тое, што лішняе ў гаспадарцы. Як кажуць, тавары нашы, а грошы вашы.

**Сымон з жонкай** – *(нясзе поўны мех )*

**Сымон** — Тут лета дбайнага даніна –

І агародніна, і садавіна,

І ад хваробаў лекі-зелкі.

Тут фарбы лета і вяселкі.

**Жонка:** Ідзем разам на кірмаш,

Там усяго даволі!

Ужо паехаў дзед Талаш

І Лявон з Лявоніхай.

*(усе пад музыку рухаюцца на кірмаш)*

**Сымон** – Добра мы папрацавалі,

Цяпер будзем гандляваць.

**1 гандляр:** Падыходзьце. Час не баўце!

Колькі ж нам яшчэ чакаць?

**Сымон:** Гэй, хлопцы, ці тут гэта кірмаш? А то я пакуль сюды дабраўся, зусім заблытаўся. Ну, калі тут, тады прывітанне! Мяне завуць Сымон. Я чалавек кемлівы і разумны. А розуму я набраўся па усім свеце ходзячы, між людзей бываючы, розныя кнігі чытаючы. Вось прыйшоў вас пазабаўляць, пацешыць, ды на кірмашы свайго парасючка прадаць. (Спахопліваецца.) Ой, Божачкі, а дзе ж я яго падзеў? (Азіраецца.) Ды і жонкі нешта не бачу. Згубіліся! І не дзіва: людзей вунь колькі на кірмашы, як дроў у лесе. А кабеткі якія прыгожыя! Можа гэта і лепш, што жонка мая згубілася. Не, трэба ісці яе шукаць, бо крыку і ляманту ж будзе – на ўсю вёску.

*Выходзіць кабета з кошыкам (жонка Сымона).***Кабета**: Ой, Божа мой, як я стамілася! Гэта не кірмаш, а боскае пакаранне для мяне. Каб на цябе ліха.  
*Да яе падыходзіць дзядуля з торбачкай.***Дзядуля:** Добры дзень, маладзіца. Каго гэта ты так лаяла на ўвесь кірмаш?  
**Кабета:** Каго? парасючка гэтага неразумнага. Ды мужа свайго, каб яму добра спалася! Гэта ж трэба – прыехалі на кірмаш парсючка прадаць, а ён адразу ж і знік.  
**Дзядуля:** Парасючок?  
**Кабета:** Ды не, Сымон мой. Толькі быў – і як карова языком злізала. А тут, як на грэх, і парасючок давай брыкацца. На сілу да плоту прывязала, ды пайшла Сымона шукаць.  
**Дзядуля:** Маладзічка, прадай мне парасючка.  
**Маладзіца:** (каб набіць кошт) Ён у мяне белы-белы, ганяе гусі і куры. За дзешава не прадам.  
**Дзядуля:** Ой, прадай, прыгажуня, парасючка.  
**Маладзіца:** Ён у мяне лысы-лысы, мые лыжкі, мые місы. Проста так не прадам!  
**Дзядуля:** Ну прадай парасючка!  
  
**Кабета:** Ён у мяне рабы-рабы, ён заўсёды каля бабы. Кожны дзень дапамагае, вось які ў мяне парасючок – пазалочаны бачок! Ён і каштуе дорага.  
**Дзядуля:** (працягвае торбачку). Усё жыццё галадаў, у торбу грошы складаў. Во, бяры ўсё, што тут ёсць.  
**Кабета:** (заглянула ў торбу). Вось і добра. Згодна. Вунь парасючок навязаны (паказвае рукой у бок).  
*Дзядок , трымаючыся за бок, стогне і адвязвае парасючка.***Кабета:** Добра парасючка прадала, шмат грошай ўзяла. Але дзе ж гэта майго мужыка носіць? Вы не бачылі? (Звяртаецца да залы)   
*На апошніх словах ціхенька падыходзіць кабета і хапае Сымона за каўнер.***Кабета:** Ага! Вось ты дзе, мой любы? Гэта я павінна тавар прадаваць, кош набіваць, а ты тут языком малоць? (трасе за каўнер)  
**Сымон:** Ой, дзякуй, мая міла, што паціху біла. Куплю табе мёду і хустку прыгожу. Людзі, ратуйце!  
**Кабета:** Бяры кош, лайдак, ды пайшлі. Кірмаш у самым разгары.  
**Сымон:** Ціха! Не сварыся! Не сапсуй людзям настрою.

**Кабета:** Пайшлі ўжо.  
**Сымон** – І сапраўды, на кірмаш запрасілі, а гандляроў не паклікалі. Трэба паклікаць гандляроў з весак Асіпаўцы, Валэйшы, Малюкі і Казляны.

**Кабета** – Здаецца мне, што ў Асіпаўцах і Валэйшах адны гультаі да лайдакі жывуць і нічога добрага яны  на кірмаш не прывязуць. А вось і яны! (*паказвае на гандляроў*) Хваліцеся сваім таварам.

**2 гандляр:**– Хваліцца – не касіць. Спіна не баліць

**Сымон** – Вось і паглядзім, які ў вас ураджай!

**1 гандляр**: Хто хоча мёду?

Мёду на выгоду!

Салодкія цукеркі!

Ласункі для каханкі!

Светлыя буханкі,

Гарачыя баранкі!

**2 гандляр:** Кашулі, спадніцы,

Ручнікі вышываныя!

Міскі, талеркі,

Гаршкі маляваныя!

І прыгожыя хусткі для кабетак!

Свісцёлкі, дудачкі,

Цацкі для дзетак!

**Кабета.** А вось цудоўныя рушнікі!

**2 гандляр:** На ручніках і на сурвэтках

Палыхаюць ружы-кветкі.

Тут і пеўнікі, і гусі,

Вышывала іх бабуся.

Чараўніца наша бабка

-Аж здіўляецца Агатка.

Возьме ў рукі палатно

-Ажывае ўраз яно.

**ТАНЕЦ 3 РУЧНІКАМІ Ў ВЫКАНАННІ ДЗЯЎЧЫНАК (песня "Вышита сорочка")**

**Сымон** – Танцаваць вы мастакі, а працаваць – лайдакі. Гаспадарку весці – гэта вам не ручнік трэсці.

**Кабета.** А вы, Місявічы і Курчоўцы, Запрудзяны і Смільгіні чым пахваліцеся? Што на кірмаш прывезлі?

**3 гандляр:** Дружа мовы,

Шкадаваць не будзеш,

Калі кнігу гэту

Ты сабе набудзеш.

Ну не кніга – проста дзіва

У вяках не заблудзіла

І прыйшла да нас на рынак

Ад прапрадзеда Скарыны.

Тут бабуліны сакрэты

Гатаваць ласункі!

Торт, пірожнае,цукеркі

Гасцям падарункі!

**4 гандляр:** Каб лячэнне мела сілу,

Зёлкі прапануем

Ад хвароб ратуе

І няшмат каштуе.

Зёлкі нашы ад ляноты,

Ад прастуды і самоты.

Калі піць вельмі старанна,

То і для моцнага кахання

Зёлкі гэтыя табе

Дапамогуць у бядзе,

Ад ламоты, ад згрызоты,

І ад болю ў жываце.

**5 гандляр:** Запрашаем на бліны,

Смільгінскія яны.

Яшчэ бабулі іх пяклі,

Пульхныя, румяныя,

Смачныя, духмяныя.

А пяклі іх малайчынкі,

Тры прыгожыя дзяўчынкі.

Цэлу ноч яны не спалі,

Рашчынялі, гатавалі

Палічыце свае грошы,

Бо да нас мы вельмі просім!

Хто ні едзе, хто ні ідзе, хай два рублі кладзе!

(Падыходзяць дзяўчаты)

**1 дзяўчына:** Ці праўда, што яны такія смачныя?

**2 дзяўчына:** Можа такія, як у гэтай песні спяваецца?

**(Спяваюць прыпеўкі)**

**Кабета:** Ну мае бліны не такія, але песня ваша мне вельмі спадабалася. Учыніла я бліны на ўчарашняй вадзе. Ой, бліны мае, бліны! А я бліны напякла, на кірмаш прынясла. А ніхто маіх бліноў не купіў. Адна свіння падышла, панюхала і пайшла.  
**Сымон:** Во-во, а мяне дык кожны дзень есці застаўляе.  
**Кабета:** Бачу, што ад маіх бліноў дрэнна выглядаешь! Вось я цябе зараз ўпрыгожу трошкі! (Замахіваецца рукой.)  
**Сымон:** Добра, добра! Я ж табе дапамагчы хачу, а ты ... – Дзе, жонка, так доўга была?

**Кабета** – Бліны пякла!

Пакуль бліны рашчыніла,

Свіння дзверы разламіла.

Я бліноў напякла,

На кірмаш прынясла.

Купляйце бліны, аладкі!

Хто да іх не падкі? (гаруе)

А ніхто маіх бліноў

На базары не купіў.

Адна баба падышла,

Паглядзела ды пашла.

А другя падышла,

Адзін з’ела і пайшла.

Што рабіць?

**Сымон** – Хопіць, баба, сумаваць,

Будзем зара мы гуляць.

**Кабета:** Вось так! А што з блінамі рабіць? Я ж так старалася, выпекала, маслам мазала, мёдам палівала, людзей частаваць хацела.  
**Сымон:** Зараз пачастуем, не хвалюйся. Людзі добрыя, частуйціся. Вось талерка бліноў з маслам і мёдам. Пах ідзе на ўвесь кірмаш. Усіх будзем частаваць.

*(Сымон з жонкаю частуюць ўсіх блінамі)*

**1 гандляр:** Панове! Калі ласка, даражэнькія, сюды зірніце. Усё ўласнага вырабу! Дальбог, добрае! Кожнаму да патрэбы! Кожнаму да спадобы! Падыходзьце!

**2 гандляр:** Калі хто не мае грошай

Памяняць тавары можам.

Усім сягоння пашанцуе,

Хто чым хоча, тым таргуе.

**3 гандляр:** Спяшайцеся на кірмаш купляць абновы!

**Сымон.** А што на кірмаш прывезлі Апонаўцы, Дварчаны , Дзеткі, Гудзінішкі, Мігдалы?

**Кабета.** Пойдзем, паглядзім.

**6 гандляр:** – Што напрацавалі, што ў засеках маем,

Мы ад вас нічога сення не хаваем.

– Яблыкі мачоныя і грыбы сушоныя.

**7 гандляр.** Есць на нашым кірмашы ўсім патрэбныя кашы.

– На бульбу кошык, на грыбы!

Выбірай сабе любы.

**6 гандляр:** І арэхаў маем процьму,

Хто з зубамі – падыходзьце!

– Вось капусты качаны,

Кілаграм па 6 яны!

Тут морква, кукуруза,

І гарбуз з таўшчэнным пузам.

**8 гандляр:** – У мяне есць пачастункі,

Вельмі смачныя ласункі.

Пранічкі мядовыя,

Цукеркі ледзянцовыя!

**6 гандляр:** – А вось арэшкі,

**Сымон:** Прыгожыя арэшкі.

**6 гандляр:** Смачныя, на мяду!

**Сымон:** Давай у шапку накладу!

(Нечакана з'яўляецца "конь", за ім бяжыць Лявон, спрабуе спыніць яго)

**ЛЯВОН.** Тпру- тпру! Як пачуў мой конь музыку, дык і пабег сюды. Вельмі ж танцаваць любіць. Ой, а дзе ж гэта я?

**1 гандляр**: У Забалаці на кірмашы. Запрашаем да нас.

(Забягае Лявоніха)

**ЛЯВОНІХА**. Вітаю вас, людзі добрыя! А Лявона майго вы не бачылі?

**ЛЯВОН**. Ды я даўно ўжо тут. Паглядзі, які багаты тут кірмаш.

Як у казцы - з рога ўсяго многа!

Ёсць і цацкі, і ласункі

-Усім будуць падарункі.

**ЛЯВОНІХА** (аглядваецца навокал). I праўда, усяго многа. Трэба і сабе тавар прыглядзець (падыходзіць да прылаўка).

**2 гандляр**:. Прадам чаравічкі - зусім невялічкі!

**ЛЯВОНІХА**. Ой, якраз такія, як мне падабаюцца. Лявон, галубчык, не скупіся, купі мне чаравічкі.

**ЛЯВОН**. Ну, што з табою зробіш? Трэба купіць.

**З'ЯЎЛЯЕЦЦА ДЗЯЎЧЫНА 3 ЛАТКОМ. ДЗЯЎЧЫНА.** Каму стужкі шаўковыя, разнакаляровыя.

Ёсць чырвоны паясок і прыгожы грабяшок!

Ці я ўмамкі не дачка?

Ці я не дачушка?

Руса косанька мая, а ўкасе і стужка.

**Лявон.** Адкуль такая весялушка?

**ДЗЯЎЧЫНА**. 3 Бярозаўкі.

**Лявоніха.** А чыя ты?

**ДЗЯЎЧЫНА**. Яся.

**Лявон.** А як завешся?

**ДЗЯЎЧЫНА**. Маруся.

**Лявоніха**. А што робіш?

**ДЗЯЎЧЫНА**. Смяюся!

**Лявон**. Ну пакажы свой паясок! Вельмі ж прыгожы! За колькі грошай прадаеш?

**ДЗЯЎЧЫНА.** А я дарма аддаю, людзей весялю.

**Лявон** – Паслала мяне Лявоніха мукі купіць, а тут столькі ўсяго,што я разгубіўся.

Як у казцы з рога,

Усяго  ў  мяне многа.

**2 гандляр** – Есць у нас гаршкі, талеркі,

Кубкі, лыжкі і цукеркі.

**1** **гандляр**– Вось у нас салодкі чай

І смакоўны каравай.

– Пірагі ды плюшкі,

Абаранкі, сушкі…

Грошай многа  не бяру,

Амаль дарам прадаю.

Купляй, дзед Лявон!

**Лявон** – Не, я лепш заспяваю! *(спявае)*

Ой, Лявоніха, Лявоніха мая,

Падабаецца мне музыка твая.

Ты з дзяцінства карагодная,

У юнацтве новамодная.

*(бяжыць Лявоніха, грозячы качалкай)*

**Лявоніха** – Я за чым цябе паслала? Каб ты песні спяваў?

Вось я табе зараз паспяваю! Будзеш ты ў мяне пеўнікам на птушыным двары! (б’е Лявона качалкай)

**1 Вядучы** – Лявоніха, пачакай! Паглядзі, свята якое: усе гандлююць, спяваюць, танцуюць. І ты з намі весяліся, добра?

**Лявоніха** – Згодна! (да Лявона) Пападзешся ты мне! Бачу, які тут вяселы народ! Калі ласка, сябры, пачынай карагод!

**Лявон** – Чаму музыка не грае?

Ці смычка не мае?

Ці скрыпка згарэла,

Ці музыка здурнела?

Зайграйце, музыкі, зайграйце,

Усе ў радочкі пастаньце.

**ЛЯВОНІХА**. Гэй, музыка, грай, Жару паддавай! Зробім круг вялікі, Скачуць самі чаравікі!

**ТАНЕЦ "Лявоніха", (танцуюць Лявон з Лявоніхай і Сымон з сымоніхай).**

**ЛЯВОНІХА.** Вось як добра танцавалі I ніколькі не стаміліся

**Лявоніха** – Дзед Лявон, а чаму гэта твой мех увесь у латах?

**Лявон** – Гэта ж свавольніцы мышкі

Дазналіся, што ўмяшку кніжкі,

Разгрызлі завязкі, бачаць

Адно ж – казкі!

**2 Вядучы** – Калі ласка, раскажы, Лявон нам казку.

**Лявон** – Ну, то слухай! Даўно тое было. Жыў на Белай  Русі селянін. Жыў бедна, але дзяцей у яго было багата: аж 12. А тут з’явілася на свет яшчэ адно. Да замест таго, каб заплакаць, як засмяецца на ўсю хату! Дзіву ўсе даюцца. Не ведаюць, як тое дзіця назваць.Доўга думалі бацькі, а тут з’явіўся стары гусляр і назваў 13-е дзіця Несцеркам. Ох, і вяселы ж хлопец быў!

**ЛЯВОНІХА**. Трэба нам ужо ў дарогу.

Дзякуй, госці, за падмогу!

Вы так дружна танцавалі,

Нас так хораша віталі!

**Лявон** А вось і Несцерка прыйшоў

(Уваходзіць Несцерка)

**Несцерка:** Дзень добры, сябры. Эге! Колькі ж вас тут сабралася! Але дзе ж гэта я апынуўся? (Азірнуўся) Ах Божа! Як тут шчасна! Як тут ясна! Браткі мае любімыя, гэта ж я на свята трапіў.

**1 гандляр**: На свята, Несцерка, на свята. На Забалацкі кірмаш. Нам вядома, што ты мастак да ўсялякіх забаў! Так гэта, ці не так?

**Несцерка:** Так, так. Я ўсюды быў, дзівы розныя бачыў.

**2 гандляр**: Бачыў ты карову, што люльку курыла?

**Несцерка:** Бачыў.

**3 гандляр**: А ці бачыў авечку, што несла яечкі?

**Несцерка**: Бачыў.

**4 гандляр**: А ці бачыў камара, які поле араў?

**Несцерка:** Бачыў, бачыў.

**5 гандляр**: А ці бачыў каваля, які блаху падкаваў?

**Несцерка:** Ну вядома бачыў! Я ж сам каваль.

(Дзяучаты спяваюць прыпеўку)

Я праз кузню ішла

Малаток знайшла.

Падкуй, каваль, капыток,

Падарую малаток.

**Несцерка:** Ну і кірмаш!

Гэй, добрыя людзі,

Паглядзіце, што будзе!

На забавы спяшайцеся

Ды не вельмі штурхайцеся.

**Несцерка:** Ай ды гандляры. Вельмі ў вас тавары добрыя, трэба і мне нешта купіць. А колькі гэтая рэч каштуе (бярэ хустку)?

**2 гандляр:** А колькі дасі?

**Несцерка:** 10 рублёў.

**2 гандляр:** Чаго сюды прыйшоў без грошай.? Праходзь далей. Няма чаго закрываць тавар.

**Несцерка:** А колькі ты хочаш?

**2 гандляр:** 50. Глядзі яны ў мяне прыгожыя. Любой маладзіцы да твару.

**Несцерка**: Якая рэч, такія і грошы. Давай за 30 рублёў. Пагадзіліся! Добра.

(Уваходзіць бабка Марыля з бычком і становіцца у старонцы)

**3-я дзяўчына да хлопцаў:** А вы чаму нічога не купляеце?

**1-ы хлопец:** Хацеў бы я таго бычка купіць, што бабка прадае (падыходзіць да яе).

Дзень добры, бабулечка!

**Бабка Марыля**: Дзень добры, чалавеча, а чаго ж ты хочаш?

**1-ы хлопец:** Вельмі мне спадабаўся твой бычок, вунь які прыгожанькі. Колькі ён каштуе?

**Бабка Марыля:** А што ты з ім будзеш рабіць?

**1-ы хлопец:** Як гэта? Падгадую, падкармлю, а потым... (паказвае, што зарэжа)

**Бабка Марыля:** Што? А ну прэч адсюль! Бач які знайшоўся! Ён рэзаць будзе (замахваецца палкай, а той адступае)

**Несцерка**:Вот і добра, што яму не прадала. Я хачу яго купіць. Чыстай вадой паіць буду, дысвежай траўкай карміць..

**Бабка Марыля:** Свежай кажаш, без нітратаў?

**Несцерка:** Ну вядома ж. Прадай, га?

**Бабка Марыля:** Усё роўна не прадам.

**Несцерка:** А чаму?

**Бабка Марыля:** А таму (адварочваецца спіной)

**Несцерка:** Дзяўчаты-прыгажунькі, каханенькія, родненькія! Дапамажыце, калі ласка, угаварыць бабку прадаць бычка.

**(Дзяўчаты спяваюць “Ой, да прадай, бабачка, бычка”)**

**Б.Марыля**: Вялікае дзякуй за песню. (Зварочваецца да іх). А колькі дасі?

**Несцерка**: 200 рублёў беларускіх.

**Бабка Марыля:** Добра, бяры.

**Несцерка:** Вялікае дзякуй (кланяецца бабцы, потым бярэ бычка і намерваецца ісці)

**Бабка Марыля:** Стой, а грошы?

**Несцерка:** Вой, людцы добрыя, я ад радасці так разгубіўся, што нават пра грошы забыўся. Даруй, бабуля, калі ласка. (Дастае з мяшочка грошы і аддае бабцы. Тая пералічвае, завязвае ў хусцінку і хавае за пазуху, выходзіць)

**Несцерка:** Вялікі дзякуй за бычка, за песні, за весялосць. Пайду па свету, раскажу ўсім па сакрэту, як на Забалацкім кірмашы пабываў. Як там цудоўна!

**1-ы вядучы:** Бывай здаровы, Несцерка. Прыходзь заўсёды на нашы святы. Мы будзем з радасцю цябе прымаць і частаваць. (Несцерка выходзіць з бычком)

**2 вядучы:** Але ж і кірмаш сягоння. А людзі ўсё едуць і едуць. Гляньце, дзяўчаткі, хто гэта на кані прыехаў?

**1 вядучы:** Ды няйначай цыган з цыганкамі. І каня прывялі. Мабыць, прадаць хочуць.

**2 вядучы:** Адкуль вы, добрыя людзі?

**Цыган:** З Радуні.

**1 вядучы:** А коніка прадаваць будзеце?

**Цыган:** Вядома ж. Памажы, брацю, знайсці купца.

**2 вядучы:** Купцоў многа будзе, не турбуйся. (падыходзяць хлопцы)

**2 хлопец:** Прадаеш коніка?

**Цыган:** Прадаю.

**2 хлопец:** Колькі хочаш?

**Цыган:** тысячу

**2 хлопец:** Ну і цана. Хіба разам з гаспадаром? Мне другі гаспадар у хаце не патрэбны.

**Цыган:** Што ты кажаш, брацю? Я яшчэ танна прашу. Такі конь. Ён усё рабіць умее: і араць, і баранаваць, і воз цянуць і нават танцаваць.

**Хлопцы:** Што-та мы не чулі, каб коні танцавалі.

**Цыган**: Не верыце. А ну, гнеды, станцуй вальс (конь танцуе).

**2 хлопец:** Не так ужо і цяжка станцаваць вальс.

# Цыган Так можа яшчэ хочаш, каб “яблычка” станцаваў (конь танцуе “яблычка”)

**2 хлопец:** Штосьці я не бачыў карысці ў кані-танцоры. Трэба, каб конь работу рабіў, а не вытанцоўваў.

**Цыган:** Ці ж ты, брацю, глухі. Я ж табе казаў, што ён усё ўмее. А паглядзі, які прыгажун. Сам гнеды, грыва чорная, яшчэ і ў белых чаравічках. Як выедзеш на такім кані на кірмаш, усе дзяўчаты твае будуць.

**2 хлопец:** Але ж надта дорага, 800 дам.

**Цыган:** Не па-твойму і не па-мойму. Давай , брацю, 900.

**2 хлопец:** Ай была, не была. Бяру (Дае грошы. Цыган лічыць, хавае ў бот. Хлопец з канём выходзяць).

**Цыган да цыганак:** Я сваю справу зрабіў, а вы чаго стаіце. Марш грошы зарабляць. Калі нічога не заробіце, дык бізуна атрымаеце.

**1-я цыганка да дзяўчыны**: Бачу я, паненачка, па вачах бачу, што сама ты прыгожая і душа твая чыстая, але шчасця ты не маеш. Бо каля цябе жыве злая суседка. З брыдкім тварам і чорнай душой. Яна табе зайздросціць і напусціла на цябе злыя чары. Пазалаці ручку, адраблю табе ўсё.

**3-я дзяўчына:** А колькі ж табе заплаціць?

**1-я цыганка:** На пачатку 100 рублёў. А потым сама да мяне прыедзеш і грошай шкадаваць не будзеш.

**3-я дзяўчына:** Але ж ты і абманшчыца! І суседка ў мяне добрая і варажыць мне няма чаго. Адыдзіся. (Дзяўчына хоча адысці, цыганка яе за руку, тая вырываецца)

**2 –я цыганка да 1-га хлопца:** Малады і прыгожы, давай пагадаю, усю праўду раскажу.

**1-ы хлопец**: Паваражы, калі хочаш.

**2-я цыганка:** Вось так малады і прыгожы, сушыць тваё сэрца русая дама. Але каля яе ходзіць такі ж русы малады чалавек. І яна на яго вока палажыла. Глядзі, астанешся з носам. Заплаці добра цыганцы, прываражу да цябе.

**1 –ы хлопец:** Вось цыганачка табе 50 рублёў за гаданне, а прыварожваць сам буду (адыходзіць).

**Цыган да цыганак:** Як многа грошай зарабілі?

**2-я цыганка**: Усяго 50 рублей.

**Цыган:** Не можаце зарабіць гаданнем, тады спявайце і танцуйце

**(цыганкі танцуюць).**

**Цыган:** Спадабаліся спевы і танцы? За канцэрт плаціць трэба (кладзе шапку, усе кідаюць грошы. Цыган забірае шапку).

**4-я дзяўчына:** Цыган, чаму такі сквапны да грошай? Усё сабе і сабе. Пачаставаў бы прысутных вунь тымі ласункамі. Не скупіся.

**1-я цыганка:** Адыдзіся ад цыгана, прыгажуня, дабром цябе прашу (піхае дзяўчыну) Лепш не май справы з цыганкай. Пайшлі далей. Тут нам больш рабіць няма чаго.

**2-я цыганка:** Пачакай. У мяне ёсць яшчэ што прадаць (выбягаюць, цягнуць каляску з мяшком).

**4 гандляр:** Гэй, цыганачкі, а што вы яшчэ прывезлі на кірмаш?

**1-я цыганка**: Як што? Мяшок дабра! Вось глядзі сюды, кабета! Бяру 100 рублей за гэта. (Цыганкі смяюцца. У мяшку нешта варушыцца)

**5 гандляр:** (здзіўлена) Сястрычка ты мая, відаць там добры парасючок. Гэй, цыганачка, даю сотню.

**6 гандляр**: Гэй, цыганачка, мех мой, таму што даю 150.

**2-я цыганка**: А ну, дзеўкі, цягніце мех на зямлю, свой тавар я дарам аддаю ( з мяха выскаквае чорт і кідаецца наўцекі, а з ім і цыганкі. З чаравікамі за поясам вяртаецца Несцерка).

**Несцерка:** Вярнуўся, бо лепшага кірмашу, чым у Забалаці няма. Ды і вам без мяне не так весела.

Гэй, добрыя людзі,

Паглядзіце, што будзе!

Ну што за кірмаш без танцаў (танцуе)

Калі Несцерка танцуе,

Сваіх ботаў не шкадуе.

Не шкадуйце сваіх ботаў, бо скакаць у вас ёсць ахвота!

( З’яўляюцца дзяўчаты)

**1-я дзяўчына:** Я дзяўчына маладая

Ды прыгожая такая

**Несцерка:** Я з табою патанцую,

Чаравікі падарую,

Скачыце, танцуйце,

Чаравічкаў не шкадуйце (усе танцуюць).

**1 вядучы:** Вось кірмаш, дык кірмаш! Ногі самі ў скокі ідуць.

**2 вядучы:** Не заўсёды з вамі тут

Жартаваць, смяяцца

Трэба зараз нам, сябры

З вамі развітацца.

**1ВЯДУЧЫ.** Надыходзіць смутны час

-Пара нам развітацца.

Але просім шчыра вас

Зноў к нам завітацца.

Будзем рады мы сябрам,

Пачастуем ласкай.

Няхай свеціць сонца вам,

Як у добрай казцы!

**2 вядучы**: Мо абразілі каго.

Дык перапрашаем.

Крыўды, а ні на каго

Мы, сябры, не маем.

**Несцерка:** Дык бывайце усе здаровы

І не забывайце:

Я прыяцель вам,

Мяне часта ўспамінайце!

Ад шчырага сэрца

Вам долі жадаю,

Ніхто з вас ніколі

Хай гора не знае.

Бывайце здаровы

У шчасці жывіце...

Прыду калі у госці,

Дык добра прыміце.

1 Вядучая: Шаноўныя сябры! Мы вельмі рады, што вы завіталі на наш кірмаш. Сёння ў вас ёсць магчымасць паглядзець цудоўныя вырабы нашых майстроў, а таксама і купіць што-небудзь для сябе і ў падарунак сваім родным і сябрам. На нашым кірмашы працуе цікавая выстава. Калі ласка падыхоцце, глядзіце, купляйце. А мы з вамі развітваемся. Дай, Божа, вам дабрабыту ў кожнай хаце, міру і шчасця назаўжды і ніякае бяды!  
**Усе:** Да пабачэння! Бывайце здаровы!

Усе спяваюць песню "Бывайце здаровы".